техния произход. Това е необходимо поради неяснотите, свързани с присъствието на вредителя в световен мащаб, и тъй като семена от различен произход често се смесват в партидите при пускането им на пазара, като по този начин се увеличава рискът от разпространение на посочения вредител.
 (6)
 Освен това установяването на свободни от вредители производствени обекти трябва да бъде обвързано с определени мерки, за да се гарантира, че се произвежда здрав материал.
 (7)
 Счита се, че сортовете Capsicum spp., за които е известно, че са устойчиви на посочения вредител, не носят риск от заразяване с посочения вредител и разпространение на същия. Поради това тези сортове следва да бъдат освободени от изискванията за изпитване, ако са официално удостоверени като устойчиви.
 (8)
 Вземането на проби и изпитването следва да се извършват при специфични условия въз основа на най-новата информация, събрана на равнището на Съюза и на международно равнище. Методите на PCR в реално време са най-ефективни за откриване и идентифициране на посочения вредител. Методът ELISA е по-малко чувствителен и по-малко специфичен, тъй като е установено, че при този метод се наблюдава кръстосана реактивност с други вируси по доматите. Поради пандемията от COVID-19 обаче има недостиг на комплекти, необходими за методите на PCR в реално време. До 1 октомври 2020 г. методът ELISA също следва да се счита за приемлив метод за откриване и идентифициране на посочения вредител. За да се гарантира по-високо ниво на фитосанитарна защита в Съюза, вземането на проби и изпитването следва да се извършват в допълнение към вземането на проби за физически проверки, което се извършва в съответствие с разпоредбите на Регламент за изпълнение (ЕС) 2019/2130 на Комисията (5).
 (9)
 Условията за движение на растения за засаждане не следва да се прилагат за растения, които вече са били произведени в съответствие с Решение за изпълнение (ЕС) 2019/1615, тъй като не би било пропорционално да се изисква допълнително изпитване за тези семена и тъй като в повечето случаи тези условия не могат да бъдат приложени на практика.
 (10)
 В приложение III към Регламент за изпълнение (ЕС) 2019/2130 се съдържат правила относно операциите, които следва да се извършват по време на физически проверки на растения за засаждане, включително вземане на проби. В допълнение към тези правила и с цел адаптиране на честотата на вземане на проби и изпитване във връзка с фитосанитарния риск, свързан с посочения вредител, държавите членки следва да определят честотата на вземане на проби и изпитване, при внос, на пратките от посочените семена и посочените растения за засаждане. При тази честота процентът не трябва да е по-нисък от 20 % от внесените посочени семена и посочени растения за засаждане, за да се гарантира, че се проверява достатъчно представителна извадка.
 (11)
 Решение за изпълнение (ЕС) 2019/1615 следва да бъде отменено и заменено с настоящия регламент, за да се вземат предвид Регламент (ЕС) 2016/2031 на Европейския парламент и на Съвета и Регламент за изпълнение (ЕС) 2019/2072 на Комисията, които са приложими от 14 декември 2019 г.
 (12)
 Настоящият регламент следва да се прилага до 31 май 2022 г., за да се осигури